Diari Oficial de la Generalitat Valenciana


Sumari del DOGV 9728, del 20-11-2023 (2023/11136)

RESOLUCIÓ de 8 de novembre 2023, de la Gerència de la Societat Valenciana de Gestió Integral de Serveis d'Emergències, per la qual s'acorda iniciar el procés de contractació del lloc de director o directora tècnics operatius a l'empara del que disposa el Decret 95/2016, de 29 de juliol, del Consell.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9728

Data del DOGV
:   20-11-2023

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2023/11335


Data del document
:   08-11-2023

Organisme emissor
:   Societat Valenciana de Gestió Integral dels Serveis d'Emergències

Tipus de document
:   Resolució

Anàlisi jurídica

RESOLUCIÓ de 8 de novembre 2023, de la Gerència de la Societat Valenciana de Gestió Integral de Serveis d'Emergències, per la qual s'acorda iniciar el procés de contractació del lloc de director o directora tècnics operatius a l'empara del que disposa el Decret 95/2016, de 29 de juliol, del Consell. [2023/11697]  
La Societat Valenciana de Gestió Integral de Serveis d'Emergències disposa de tres llocs directius dels que es regulen en el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, sobre la base, primer, de la Resolució de la Direcció General de Sector Públic, Model Econòmic i Patrimoni, de 8 d'abril de 2019, per la qual es classifica l'SGISE en el grup II de les entitats de dret públic i entitats públiques empresarials pertanyents a altres sectors, i, en conseqüència, està autoritzada a designar un nombre màxim de dos directius, dels previstos en l'article 2.3 del decret esmentat, i, d'altra banda, del fet que el passat 18 de febrer de 2022, el Consell, de conformitat amb l'article 28.c de la Llei 5/1983, de 30 de desembre, del Consell, i amb l'article 5.2 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, va acordar autoritzar a l'SGISE la creació d'un tercer lloc de caràcter directiu amb les retribucions equivalents a les d'un subdirector/a general de l'Administració de la Generalitat.  
  
L'article 3.1 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, disposa que «la idoneïtat de l'elecció de personal que ocupa llocs de caràcter directiu es basarà en criteris de solvència acadèmica, professional, tècnica, científica o artística; experiència en l'acompliment de llocs de responsabilitat en la gestió pública o privada; capacitat de lideratge per a planificar, implementar i revisar estratègies, polítiques i programes que facen possible aconseguir, per part de l'organització, la seua missió i objectius mitjançant una gestió amb indicadors; capacitat de comunicació i negociació; formació en igualtat de gènere; coneixement d'idiomes, especialment dels cooficials de la Comunitat Valenciana; o altres criteris específics relacionats amb les funcions assignades».  
Fent ús de les competències atribuïdes en l'article 13 dels estatuts de l'SGISE, així com de l'article 3 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, resolc:  
  
  
Primer  
Iniciar el procés de contractació del lloc de director/a tècnic/a operatiu, que es regirà pel que disposa el Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat.  
  
Segon  
Aprovar les bases de la contractació, que figuren com a annexes a aquesta resolució.  
  
Tercer  
Protecció de dades: la presentació de sol·licituds de participació en aquest procés selectiu comporta el tractament de dades de caràcter personal en el marc del que es disposa en el Reglament (UE) 2016/679, del Parlament Europeu i del Consell, de 27 d'abril de 2016, relatiu a la protecció de les persones físiques pel que fa al tractament de dades personals i a la lliure circulació d'aquests dades, i en la Llei orgànica 3/2018, de 5 de desembre, de protecció de dades personals i garantia dels drets digitals. La finalitat per al tractament de dades personals serà la gestió d'aquest procés selectiu.  
  
Quart  
Aquesta convocatòria tindrà en compte el principi d'igualtat de tracte entre dones i hòmens pel que fa a l'accés a l'ocupació, d'acord amb l'article 14 de la Constitució Espanyola, la Llei orgànica 3/2007, de 22 de març, i el Pla per a la igualtat de gènere en l'Administració general de l'Estat, així com el Pla d'igualtat d'oportunitats entre dones i hòmens de l'SGISE (2022 - 2026).  
  
  
Cinqué  
Contra aquesta resolució podrà interposar-se un recurs d'alçada davant de la Gerència de l'SGISE en el termini d'un mes, comptat a partir de l'endemà de la publicació d'aquesta resolució, de conformitat amb el que es disposa en els articles 121 i 122 de la Llei 39/2015, d'1 d'octubre, del procediment administratiu comú de les administracions públiques, o bé un recurs contenciós administratiu, en el termini de dos mesos des de la publicació, davant de l'òrgan jurisdiccional competent, de conformitat amb el que es disposa en la Llei 39/2015, d'1 d'octubre, del procediment administratiu comú de les administracions públiques, i en la Llei 29/1998, de 13 de juliol, reguladora de la jurisdicció contenciosa administrativa; en cas d'interposar un recurs de reposició, no es podrà interposar un recurs contenciós administratiu fins que el primer siga expressament resolt o s'haja produït una presumpta desestimació d'aquest. Tot això, sense perjudici que els interessats puguen exercir qualsevol altre que estimen oportú.  
  
Sisé  
Publicar aquesta resolució en el Diari Oficial de la Generalitat Valenciana i en la pàgina web de l'SGISE https://sgise.es/oferta-docupacio/. Totes les publicacions i comunicacions referents a aquesta convocatòria s'efectuaran en la pàgina web de l'SGISE: https://sgise.es/oferta-docupacio/.  
  
València, 8 de novembre de 2023.- La Gerència: Elisa María Núñez Sánchez.  
  
  
ANNEX  
Bases de la contractació d'un lloc directiu tècnic operatiu  
  
1. Lloc objecte de contractació:  
Director/a tècnic/a operatiu  
  
2. Localització:  
El lloc de treball s'exercirà principalment en la seu central de l'SGISE, sítia en la ronda de Guglielmo Marconi, 15 (Parc Tecnològic), 46457, Paterna, València.  
  
3. Objectiu del lloc:  
Dissenyar i impulsar l'estratègia operativa de l'organització mitjançant la presa de decisions d'alt nivell sobre les polítiques i els procediments, així com assumir la direcció tècnica operativa de les unitats de bombers forestals terrestres i helitransportades, pertanyents al Servei de Bombers Forestals de la Generalitat Valenciana, i coordinació amb les altres àrees de l'organització per a l'adequat funcionament operatiu del servei.  
  
4. Funcions:  
En dependència directa de la Gerència, serà el màxim responsable de l'àrea operativa. Les seues principals funcions seran:  
a) Dirigir i coordinar la participació del personal de l'SGISE en emergències, segons els plans i procediments d'emergència, tot això sense perjudici de la reserva del comandament únic establit en aquests plans, i el comandament operatiu, que correspon a la conselleria o l'organisme públic competent en matèria de protecció civil i gestió d'emergències.  
b) Dirigir i coordinar els aspectes relacionats amb l'operativitat dels serveis d'emergències de l'SBF, i els relacionats amb la representació sindical de l'SBF segons les indicacions i directrius marcades per la Gerència de l'entitat.  
c) Dur a terme la posada en marxa de les necessitats logístiques dels serveis d'extinció d'incendis forestals i emergències en els termes previstos per la Llei 13/2010, de 23 de novembre, de la Generalitat, de protecció civil i gestió d'emergències, així com, si és el cas, de la gestió dels contractes per als estudis, els projectes, la construcció, l'adquisició o l'explotació de les necessitats derivades de les necessitats logístiques, juntament amb l'exercici de les activitats preparatòries, complementàries o derivades de les anteriors, ordenades per la Gerència de l'entitat.  
  
d) Dirigir, programar, estudiar, proposar, coordinar, gestionar, controlar, inspeccionar, assessorar i, en general, aquelles funcions de nivell superior en relació amb les instruccions operatives dictades pel titular del servei (AVSRE) en matèria d'operativitat en situació d'emergència.  
  
e) Recepcionar i sol·licitar informació actualitzada del funcionament del servei i adaptar la presa de decisions en funció de les necessitats actualitzades.  
f) Resoldre els problemes plantejats que pogueren resultar en el minvament de les capacitats de resposta operativa de l'SBF (gestió subministraments, materials vehicles, capacitació, entrenaments, gestió del personal operatiu...).  
g) Coordinar amb l'administració supervisora del funcionament del servei, i en relació amb la resta de les organitzacions intervinents en els escenaris d'operacions.  
h) Coordinar amb els responsables de tots els departaments de l'SGISE.  
i) Representació tècnica operativa, en reunions d'organització, gestió i coordinació de l'SBF.  
j) Intervindre, dirigir, supervisar o coordinar, com a comandament superior tècnic, les intervencions en emergències ocasionades per incendis forestals o altres emergències que siguen assignades a l'SBF quan la complexitat tècnica de les operacions així ho requerisca.  
k) Determinar i sol·licitar els materials i serveis necessaris per a l'operativitat de l'SBF.  
l) Assignar personal, participar i validar les prescripcions tècniques establides en la contractació de béns i serveis associats a l'operativitat de l'SBF.  
m) Dirigir i gestionar les necessitats logístiques i d'infraestructures de l'SBF.  
n) Determinar i sol·licitar les necessitats i responsabilitats d'altres departaments per a l'adequat funcionament de l'SBF.  
o) Assessorar tècnicament la Gerència i el personal directiu.  
p) Representar l'organització davant d'autoritats públiques i/o comandaments operatius d'altres agències d'emergències.  
q) Coordinar i representar tècnicament davant del titular del servei: l'Agència Valenciana de Seguretat i Resposta davant de les Emergències (AVSRE).  
r) Qualsevol altra que li puga ser encomanada per la Gerència en el marc dels estatuts de l'SGISE.  
  
5. Règim de contractació i d'incompatibilitats  
El candidat o candidata designat per a ocupar la plaça que es convoca subscriurà un contracte d'alta direcció, regulat pel Reial decret 1382/1985, d'1 d'agost, o la normativa que el substituïsca.  
La seua relació laboral quedarà regulada pel que establix el contracte i la resta de normativa que s'hi aplique.  
Es requerix dedicació exclusiva.  
La retribució que percebrà serà la corresponent a la que s'establix anualment en les respectives lleis de pressupostos de la Generalitat per als subdirectors generals.  
Tal com establix l'article 3.4 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, la persona candidata designada per a ocupar la plaça que es convoca es vincularà a l'SGISE per un contracte d'alta direcció, que es regirà, a més de pel que disposa eixe decret, per:  
a) L'article 19 del Decret llei 1/2011, de 30 de setembre, del Consell, de mesures urgents de règim economicofinancer del sector públic empresarial i fundacional; la disposició addicional huitena de la Llei 3/2012, de 6 de juliol, de reforma laboral; els articles que s'hi puguen aplicar de les lleis anuals de pressupostos de la Generalitat.  
b) La Llei 2/2015, de 2 d'abril, de transparència, bon govern i participació ciutadana de la Comunitat Valenciana; i la Llei 1/2022, de 13 d'abril, de la Generalitat, de transparència i bon govern de la Comunitat Valenciana.  
c) El Decret 56/2016, del Consell, de 6 de maig, pel qual s'aprova el Codi de Bon Govern de la Generalitat; el Reial decret 1382/1985, d'1 d'agost, que regula la relació laboral de caràcter especial del personal d'alta direcció, mentre no s'opose al règim específic del personal directiu del sector públic instrumental de la Generalitat establit en aquest decret.  
d) I en el Decret llei 1/2011 i la Llei 3/2012.  
e) I per la voluntat de les parts i altra normativa que s'hi puga aplicar.  
  
6. Requisits i mèrits de les persones candidates  
a) Requisits generals  
- Titulació grau en Enginyeria Forestal i del Medi Natural, titulació superior Enginyeria Forestal o Enginyeria Tècnica Forestal.  
Aquest requisit s'acreditarà mitjançant un document que certifique estar en possessió de la titulació requerida.  
Hauran d'aportar-se els documents que la persona interessada considere oportuns per a acreditar l'experiència requerida (contractes, certificats d'empresa, o altres documents en què es faça constar). A l'efecte de comprovació de l'experiència requerida, haurà d'especificar-se, de la manera més detallada possible, l'activitat executada, així com el període o períodes continuats en què aquesta es va dur a terme. També haurà d'aportar-se la vida laboral.  
- Ser nacional d'un país membre de la Unió Europea. En cas de nacionals de països no membres de la Unió Europea, el nomenament quedarà condicionat a l'obtenció de la residència legal a Espanya. Aquest requisit s'acreditarà mitjançant fotocòpia del DNI o document equivalent.  
- No haver sigut separada mitjançant un expedient disciplinari del servei de qualsevol de les administracions públiques o dels òrgans constitucionals o estatutaris de les comunitats autònomes, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, no trobar-se inhabilitada o en situació equivalent, ni haver sigut sotmesa a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
  
Aquest requisit s'acreditarà mitjançant una declaració responsable.  
- Posseir la capacitat funcional per a l'acompliment de les tasques. Aquest requisit s'acreditarà mitjançant una declaració responsable.  
b) Mèrits  
En l'apartat 9.1 es detallen els mèrits que es valoraran en cada una de les fases, així com el còmput de cada un d'aquests.  
En el correu de sol·licitud, les candidatures hauran d'acompanyar-se obligatòriament de la documentació següent:  
- El curriculum vitae, en el qual s'especifique, de manera clara i detallada, totes les activitats vinculades amb el lloc oferit que haja desenvolupat la candidatura, així com els períodes exactes en els quals s'han dut a terme. El currículum haurà d'incloure almenys tres referències, que podran ser contactades en la fase dos del procés selectiu.  
  
- Una adreça de correu electrònic i número de telèfon per a efectuar qualsevol mena de comunicació o notificació a la persona candidata interessada, sobre aquest procés selectiu.  
- La documentació acreditativa dels mèrits que la persona candidata desitge que es valoren en el procés, atenent els que poden ser al·legats i que es recullen en l'apartat 9 d'aquesta convocatòria.  
  
7. Termini de presentació  
El termini per a la presentació de les sol·licituds serà de 5 dies hàbils, a comptar des de l'endemà de publicar-se aquesta convocatòria en el Diari Oficial de la Generalitat Valenciana.  
  
8. Procediment de selecció i presentació de sol·licituds  
El procés de selecció constarà de tres fases que es descriuen en el punt 9 d'aquesta convocatòria, a fi de complir el que disposa l'article 3.1 del Decret 95/2016, de 29 de juliol, del Consell, de regulació, limitació i transparència del règim del personal directiu del sector públic instrumental de la Generalitat, que disposa que: «La idoneïtat de l'elecció de personal que ocupa llocs de caràcter directiu es basarà en criteris de solvència acadèmica, professional, tècnica, científica o artística; experiència en l'acompliment de llocs de responsabilitat en la gestió pública o privada; capacitat de lideratge per a planificar, implementar i revisar estratègies, polítiques i programes que facen possible aconseguir, per part de l'organització, la seua missió i objectius mitjançant una gestió amb indicadors; capacitat de comunicació i negociació; formació en igualtat de gènere; coneixement d'idiomes, especialment dels cooficials de la Comunitat Valenciana; o altres criteris específics relacionats amb les funcions assignades».  
  
a) Presentació de sol·licituds:  
Les sol·licituds, juntament amb la documentació que acredite el compliment dels requisits, els mèrits i el curriculum vitae, hauran de remetre's al correu electrònic girffrsmp@hbbmj.em, indicant en l'assumpte: «Selecció Direcció Tècnica Operativa», dins del termini indicat en l'apartat 7.  
b) Publicació de la llista provisional de persones admeses i excloses. Finalitzat el termini de presentació de sol·licituds, es comprovarà el compliment dels requisits exigits.  
La llista provisional de persones admeses i excloses es publicarà en el web de l'SGISE.  
Les persones excloses disposaran de dos dies hàbils per a esmenar el defecte que haja motivat l'exclusió.  
c) Publicació de llista definitiva de persones admeses i excloses.  
Transcorregut el termini d'esmena, es publicarà la llista definitiva de les persones aspirants admeses i excloses del procés selectiu.  
La llista definitiva de persones admeses i excloses es publicarà en el web de l'SGISE.  
El procés selectiu s'haurà de resoldre en el termini màxim de dos mesos des de la data de finalització del termini de presentació de sol·licituds.  
  
9. Desenvolupament del procés de selecció  
El procés selectiu es desenvoluparà de la manera següent:  
9.1. Fase 1: valoració de mèrits i curricular.  
La documentació de les persones admeses serà analitzada en una primera fase d'avaluació de mèrits per la comissió de valoració.  
La puntuació màxima serà de 40 punts, i en caldran 28 per a poder passar a la fase següent.  
La valoració dels mèrits s'efectuarà d'acord amb el següent barem calculat sobre el total de 40 punts que correspon a aquesta fase:  
  
a. Experiència professional: aquest apartat tindrà una puntuació màxima de 25 punts:  
a.1. En la direcció tècnica d'extinció d'incendis forestals en serveis i/o organitzacions de gestió d'emergències, a raó de 0,3 punts per cada mes complet d'experiència acreditada, amb un màxim de 10 punts.  
  
a.2. Experiència demostrable en llocs de responsabilitat amb persones a càrrec seu en serveis d'extinció d'incendis forestals. Aquest apartat es valorarà a raó de 0,2 punts per cada mes complet d'experiència acreditada, amb un màxim de 15 punts.  
b. Formació: aquest apartat tindrà una puntuació màxima de 10 punts:  
b.1. Es valorarà disposar d'una titulació de màster o postgrau en incendis forestals, amb una puntuació de 5 punts.  
b.2. Es valorarà la formació especialitzada rebuda o impartida relacionada amb la normativa estatal i autonòmica en matèria de protecció civil, seguretat i emergències, així com totes les matèries relacionades amb la gestió d'emergències i incendis forestals, i sistemes de gestió de prevenció de riscos laborals, medi ambient i/o qualitat, a raó de 0,1 punts per cada hora de formació, amb una duració mínima de 25 hores, amb un màxim de 4 punts.  
b.3. Es valorarà la formació acreditada en igualtat de gènere, haver participat en cursos, estudis o investigacions de gènere, haver creat o participat en iniciatives encaminades a afavorir la igualtat d'oportunitats, així com qualsevol experiència professional o projecte que acredite una activitat encaminada a fer complir l'article 26 de la Llei orgànica per a la igualtat efectiva de dones i hòmens, a raó de 0,01 punts per cada hora de formació, amb una duració mínima de 20 hores, amb un màxim d'1 punt.  
c. Coneixement d'idiomes: aquest apartat tindrà una puntuació màxima de 5 punts:  
c.1. Es valorarà el coneixement demostrable de valencià igual o superior al C1 amb 4 punts.  
c.2. Es valorarà el coneixement demostrable d'anglés igual o superior al B2 amb 1 punt.  
Només es valoraran els certificats que s'ajusten al Marc europeu comú de referència (MECR).  
Aquest mèrit s'acreditarà mitjançant la còpia dels títols o certificats corresponents.  
Es configurarà una llista ordenada de puntuació més alta a més baixa entre les persones candidates que superen la puntuació mínima. Les deu persones candidates millor puntuades passaran a la fase 2.  
9.2. Fase 2: anàlisi del perfil competencial i comprovació de referències personals.  
Es farà un estudi del perfil psicològic i competencial mitjançant una prova psicotècnica en línia de personalitat laboral a les candidatures finalistes del procés.  
La puntuació serà d'APTE o NO APTE i serà eliminatòria.  
Si és el cas, les persones candidates seran convocades telefònicament per a fixar la data i l'hora de la prova.  
Comprovació de referències professionals amb possibilitat d'exclusió en cas de contradiccions o desajustaments amb la realitat.  
9.3. Fase 3: prova final de candidatura.  
Aquesta fase final preveu dues parts i tindrà una puntuació màxima de 60 punts.  
Si és el cas, les persones candidates seran convocades telefònicament per a fixar la data i l'hora de l'entrevista.  
9.3.1. Fase expositiva:  
La persona candidata haurà de presentar, davant de la comissió de valoració, els fonaments i l'enfocament de com abordaria el seu acompliment en el càrrec en el cas de ser la persona incorporada, i sobre quines claus organitzaria el seu àmbit de direcció. Disposarà d'un màxim de 20 minuts per a la presentació, que haurà d'elaborar-se amb un format de PowerPoint amb una extensió entre 7 i 10 diapositives.  
La puntuació màxima serà de 10 punts.  
9.3.2. Entrevista:  
L'entrevista serà realitzada per la comissió de valoració, que comprovarà, valorarà i determinarà, en relació amb les funcions del lloc a exercir i segons el seu criteri:  
a) L'adequació dels coneixements, l'experiència i altres requisits exigits.  
b) La competència, l'aptitud, les habilitats i capacitats: directives, organitzatives, analítiques, de gestió d'equips humans i de comunicació.  
  
c) L'adequació del perfil de l'aspirant al lloc per cobrir.  
d) L'interés de la persona candidata per integrar-se en l'organització i en l'acompliment del lloc convocat.  
La puntuació màxima serà de 50 punts.  
9.4. La resolució final del procés vindrà determinada per la suma de les puntuacions obtingudes en totes les fases.  
9.5. La convocatòria podrà declarar-se deserta si la comissió de valoració considera que cap dels candidats o candidates s'adequa als requisits del lloc.  
9.6. La presentació de la candidatura implica l'acceptació d'aquests bases.  
  
10. Comissió de valoració  
La selecció del candidat o candidata es durà a terme mitjançant una comissió de valoració integrada per:  
- Presidenta: la presidenta de l'SGISE, que actuarà com a presidenta de la comissió.  
- Vocal: la Gerència de l'SGISE.  
- Secretària: la cap del Servei de Recursos Humans de l'SGISE, que hi actuarà com a secretària amb veu i vot.  
Les causes de recusació i abstenció dels membres de la comissió de valoració seran les previstes en els articles 23 i 24 de la Llei 40/2015, d'1 d'octubre, de règim jurídic del sector públic, i altres disposicions vigents.  
La comissió de valoració podrà disposar, en qualsevol moment del procés de selecció, de la incorporació als seus treballs d'assessors especialistes.  
Correspondrà a la comissió de valoració la consideració, la verificació i l'apreciació de les incidències que pogueren sorgir en el desenvolupament del procés selectiu, i adoptarà sobre aquest tema les decisions motivades que estime pertinents, que es reflectiran en les actes de les seues sessions.  
Especialment, correspondrà a aquest òrgan: (i) establir, administrar i valorar les proves que han de completar els candidats/ates; (ii) resoldre les al·legacions a les puntuacions obtingudes en les proves realitzades; i (iii) proposar l'adjudicació de la plaça convocada.  
La comissió de valoració podrà disposar, en qualsevol moment del procés de selecció, de la incorporació als seus treballs d'assessors especialistes.  
La comissió de valoració, d'acord amb l'article 14 de la Constitució Espanyola, vetlarà per l'estricte compliment del principi d'igualtat d'oportunitats entre totes les persones candidates que hi participen.  
  
Finalitzat el procés selectiu, la comissió elevarà al Consell d'Administració, perquè procedisca a l'aprovació, mitjançant una acta alçada a aquest efecte, la proposta de la persona candidata seleccionada per a cobrir la plaça convocada, juntament amb la llista ordenada de les persones candidates restants, per tal que, una vegada recaptada l'aprovació, puga ser nomenat per la gerència de l'entitat.  
La comissió també podrà elevar al Consell d'Administració, perquè procedisca a l'aprovació, la declaració de desert del procés selectiu, si considera que, després de la finalització de qualsevol de les fases del procés de selecció, cap persona candidata reunix el perfil idoni per a cobrir el lloc en qüestió.  
La Gerència farà pública en la pàgina web de l'SGISE la llista de les persones candidates qualificades per als llocs a cobrir, en ordre de puntuació de més alta a més baixa, que vindrà determinada per la suma de les puntuacions de cada una de les fases.  
En la llista no s'inclouran les persones candidates que hagen resultat excloses en alguna d'aquests.  
Així mateix, es farà pública en la pàgina web de l'SGISE, si és el cas, la declaració de desert del procés de concurs oposició, si cap persona candidata reunira el perfil idoni per a la cobertura de la plaça.  
  
11. Presentació de documents i adjudicació  
La persona seleccionada serà convocada per a oferir-li el lloc i informar-lo de les condicions laborals.  
Abans de la formalització del contracte, la persona candidata haurà de presentar, en el termini màxim de cinc dies hàbils des de la seua designació, els documents següents:  
- Declaració jurada o promesa de no haver sigut separat mitjançant un expedient disciplinari del servei de qualsevol de les administracions públiques, ni trobar-se en inhabilitació absoluta o especial per a ocupacions o càrrecs públics per resolució judicial. En el cas de ser nacional d'un altre estat, hauran de presentar, a més de la declaració relativa a l'Estat espanyol, declaració jurada o promesa de no trobar-se inhabilitat o en situació equivalent, ni haver sigut sotmés a sanció disciplinària o equivalent que impedisca, en el seu estat, en els mateixos termes, l'accés a l'ocupació pública.  
- Declaració de no trobar-se exercint cap altra activitat pública o privada que poguera requerir l'autorització o el reconeixement previ de compatibilitat.  
- Declaració responsable de no haver sigut condemnat en els cinc últims anys en virtut de sentència ferma en processos judicials de qualsevol ordre relatius a reclamacions en matèria econòmica i/o financera.  
  
- Documents originals de les fotocòpies aportades al llarg del procés de selecció per a ser acarats: títol acadèmic original que es requerix per a l'obtenció de la plaça (en el cas de no disposar del títol, podrà presentar-se un certificat d'estudis); originals d'altres títols, diplomes o certificats aportats.  
En el cas de titulacions obtingudes a l'estranger, haurà de presentar-se la credencial de l'homologació o la convalidació de la titulació, si és el cas. En el cas que la persona seleccionada no presente en el termini màxim establit de cinc dies hàbils la documentació esmentada en aquesta base, sempre que aquesta circumstància no s'haja produït per causes absolutament alienes a la voluntat de la persona candidata, la comissió de valoració presentarà al Consell d'Administració la proposta d'adjudicació de la plaça al següent candidat/a finalista més qualificat, segons el que establix l'apartat 9 d'aquesta convocatòria, moment a partir del qual caldrà seguir els tràmits establits en aquest apartat. En cas de renúncia expressa de la persona candidata seleccionada, la comissió de valoració actuarà de la mateixa manera.  
Finalment, serà citat al reconeixement mèdic de nou ingrés, per a acreditar que no patix cap malaltia o limitació física o psíquica incompatible amb l'acompliment del lloc.  
La incorporació al lloc de treball s'efectuarà dins dels 15 dies naturals següents al requeriment formal per part de l'SGISE.